Ολοκληρωμένη μεθοδολογία και πληροφοριακό σύστημα υποστήριξης αποφάσεων για τη διαχείριση μετοχικών χαρτοφυλακίων
Authors: Ξυδώνας Παναγιώτης 
Published: August 2021

Αντικείμενο της Διατριβής αποτελεί η ανάπτυξη μιας ολοκληρωμένης μεθοδολογίας υποστήριξης αποφάσεων για τη διαχείριση μετοχικών χαρτοφυλακίων, στα πλαίσια της ισχυρής μεταβλητότητας και εντεινόμενης αβεβαιότητας του σύγχρονου χρηματοοικονομικού περιβάλλοντος. Στόχος της Διατριβής είναι η συμβολή στην αναγνώριση όλων των παραμέτρων του προβλήματος, στην εμπεριστατωμένη ανάλυση των μεταξύ τους αλληλεπιδράσεων και τελικά στη διαμόρφωση ενός διαφανούς και συνεπούς πλαισίου υποστήριξης των αποφασιζόντων-επενδυτών. Η προτεινόμενη μεθοδολογία φιλοδοξεί να θεραπεύσει τις παθολογίες που εντοπίζονται στο συναφές υφιστάμενο επίπεδο γνώσης και να αποτελέσει αφετηρία αναμόρφωσης και βελτίωσης των συμβατικών και στερεότυπων επενδυτικών πρακτικών. Συνιστά δε μια αντι-συστημική προσέγγιση μηχανικής ειδικά σχεδιασμένων μετοχικών χαρτοφυλακίων, καθώς αναχωρεί από το σημείο που το μοντέλο μέσου διακύμανσης τερματίζει και προχωρά περαιτέρω στην υλοποίηση σύνθετων και εξειδικευμένων στρατηγικών διαχείρισης. Η προτεινόμενη μεθοδολογία αποτελείται από τέσσερις συνιστώσες: - Συνιστώσα Ι: Επιλογή μετοχικών τίτλων, - Συνιστώσα ΙI: Βελτιστοποίηση χαρτοφυλακίων, - Συνιστώσα ΙII: Αλληλεπιδραστική διύλιση χαρτοφυλακίων, - Συνιστώσα ΙV: Αξιολόγηση χαρτοφυλακίων Ειδικότερα: Η πρώτη συνιστώσα της προτεινόμενης μεθοδολογίας εστιάζει στην επιλογή των μετοχικών τίτλων που συγκεντρώνουν τις πιο αξιόλογες επενδυτικές προοπτικές. Στη συνέχεια, τα χρεόγραφα που επιλέγονται, συμμετέχουν στη διαδικασία της βελτιστοποίησης, η οποία υλοποιείται μέσω της δεύτερης συνιστώσας και στοχεύει στην άριστη σύνθεση μετοχικών χαρτοφυλακίων. Η τρίτη συνιστώσα της προτεινόμενης μεθοδολογίας εστιάζει στην υλοποίηση μιας αλληλεπιδραστικής διαδικασίας διύλισης του συνόλου των κατά Pareto άριστων λύσεων (χαρτοφυλακίων), οι οποίες παρήχθησαν κατά το στάδιο της βελτιστοποίησης. Τέλος, μέσω της τέταρτης συνιστώσας πραγματοποιείται η αξιολόγηση των μετοχικών χαρτοφυλακίων που προκύπτουν ως έξοδος από τη διαδικασία της αλληλεπιδραστικής διύλισης των αποτελεσματικών λύσεων. Στα πλαίσια της Διατριβής αναπτύχθηκε ένα ολοκληρωμένο πληροφοριακό σύστημα, το οποίο ενσωματώνει την προτεινόμενη μεθοδολογία διαχείρισης μετοχικών χαρτοφυλακίων. Το πληροφοριακό σύστημα, στο οποίο έχει δοθεί το όνομα IPSSIS (Integrated Portfolio Synthesis & Selection Information System), υλοποιήθηκε στην πλατφόρμα Java SE Runtime Environment 6, είναι πλήρως παραμετροποιήσιμο και διαθέτει μια ιδιαίτερα χρηστική παραθυρική διεπαφή. Το πλέγμα των δυνατοτήτων που παρέχει το IPSSIS επιτρέπει υψηλά επίπεδα αλληλεπίδρασης με τον χρήστη, αναβαθμίζει τον ρόλο του κατά την επενδυτική διαδικασία και διασφαλίζει ότι, ακόμα και η πιο πολύπλοκή επενδυτική πολιτική, είναι δυνατόν να προτυποποιηθεί και στη συνέχεια να εφαρμοστεί. Η προτεινόμενη μεθοδολογία εφαρμόστηκε επιτυχώς στο Χρηματιστήριο Αθηνών για ένα σύνολο 259 μετοχικών τίτλων. Η χρονική διάρκεια της ανάλυσης καλύπτει αθροιστικά μια περίοδο τεσσάρων ετών (2004-2008). Το μεγαλύτερο μέρος των στοιχείων που χρησιμοποιήθηκαν στην εφαρμογή, αντλήθηκε από τις βάσεις δεδομένων της ICAP, ενώ σημαντικός όγκος δεδομένων αντλήθηκε από τα ημερήσια, μηνιαία και ετήσια στατιστικά δελτία τιμών του Χρηματιστηρίου Αθηνών.